b"\n_START_ARTICLE_\nEiner frisst den anderen\n_START_SECTION_\nHandling\n_START_PARAGRAPH_\nLylle Corbett, Dolph Kostis og Darlene raner til seg en million dollar fra en amerikansk pengetransport et sted i middelhavsomr\xc3\xa5det. Kostis og Darlene har sjekket inn p\xc3\xa5 hotell under dekknavnene \xc2\xabherr og fru Smithopolis\xc2\xbb. Mens Darlene er p\xc3\xa5 rommet og passer p\xc3\xa5 pengene blir Corbett kastet utfor en klippe av Kostis. Da Kostis vender tilbake til hotellrommet diskuterer han fluktplanen med Darlene. Han har leid en av hotellets b\xc3\xa5ter som de skal bruke for \xc3\xa5 komme til en n\xc3\xa6rliggende \xc3\xb8y. Der befinner det seg bare et nedlagt bordell. P\xc3\xa5 denne \xc3\xb8yen har han gjemt en annen b\xc3\xa5t som skal frakte dem videre til Istanbul._NEWLINE_Kostis' plan blir overh\xc3\xb8rt av hotellets manager, Livio Morelli, som lytter utenfor d\xc3\xb8ren. Livio \xc3\xb8yner en mulighet til \xc3\xa5 stikke av med ranspengene selv, og gir s\xc3\xb8steren sin, Sandra, ordre om \xc3\xa5 plante en bombe i b\xc3\xa5ten som Kostis og Darlene har leid. Hun gj\xc3\xb8r som hun f\xc3\xa5r beskjed om, men blir tatt til fange av Corbett, som fortsatt er i live. Da Kostis og Darlene kommer til b\xc3\xa5ten tar Corbett kontroll og alle fire reiser ut til \xc3\xb8yen. Vel fremme oppdager de at \xc3\xb8yen ikke er forlatt likevel. Lady Xenia, en mentalt forstyrret kvinne som tidligere har jobbet p\xc3\xa5 bordellet, har kommet hjem for \xc3\xa5 d\xc3\xb8. Hun har selskap av butleren sin, Jannis. I mellomtiden har Livio innsett at hans plan har sl\xc3\xa5tt feil, og er p\xc3\xa5 vei til \xc3\xb8yen._NEWLINE_En sl\xc3\xa5sskamp bryter ut da Corbett truer Kostis til \xc3\xa5 overlevere pengene. Sandra benytter muligheten til \xc3\xa5 fors\xc3\xb8ke \xc3\xa5 flykte, men blir stoppet av Darlene. Da Livio ankommer \xc3\xb8yen blir han skutt av Corbett. Kostis er den eneste som vet hvor fluktb\xc3\xa5ten befinner seg, men han ender opp med \xc3\xa5 bli drept. Corbett er p\xc3\xa5 sin side den eneste som vet hvor pengene befinner seg, men er usikker p\xc3\xa5 hvordan han skal komme seg fra \xc3\xb8yen. Sandra trygler Livio om at de m\xc3\xa5 flykte, men han nekter \xc3\xa5 gi opp muligheten til \xc3\xa5 f\xc3\xa5 tak i pengene. Livio oppdager at pengene er skjult i pianoet. Han tar dem og r\xc3\xb8mmer alene ut til b\xc3\xa5ten sin. F\xc3\xb8r han slipper unna blir han imidlertid truffet av en bensinbombe og d\xc3\xb8r. Corbett f\xc3\xa5r tak i pengene, men oppdager at de er erstattet av notearkene til Jannis. Ikke lenge etter blir ogs\xc3\xa5 Jannis funnet drept._NEWLINE_Corbett begynner \xc3\xa5 g\xc3\xa5 fra forstanden over \xc3\xa5 ha mistet pengene, og g\xc3\xa5r amok p\xc3\xa5 bordellet for \xc3\xa5 finne dem. Da han \xc3\xb8delegger et portrett av Xenia blir hun s\xc3\xa5 oppr\xc3\xb8rt at hun d\xc3\xb8r. Sandra fors\xc3\xb8ker \xc3\xa5 forf\xc3\xb8re Corbett, men da innser han at det er hun som st\xc3\xa5r bak mordene. Hun stjeler pistolen hans og r\xc3\xb8mmer bortover klippene med han tett i h\xc3\xa6lene. Sandra bruker opp alle kulene, men blir tatt igjen av Corbett. I basketaket som f\xc3\xb8lger ender de begge opp med \xc3\xa5 falle utfor klippene og d\xc3\xb8. Darlene fors\xc3\xb8ker \xc3\xa5 plukke opp pengene som har falt i vannet, men er s\xc3\xa5 ivrig at hun drukner. Akkurat da er ogs\xc3\xa5 politiet i ferd med \xc3\xa5 ankomme \xc3\xb8yen.\n_START_SECTION_\nBakgrunn og produksjon\n_START_PARAGRAPH_\nRobert Hill og Michael Elkins skrev manuset basert p\xc3\xa5 romanen When Strangers Meet fra 1956, skrevet av Robert Bloomfield. Den aldrende divaen og hennes butler som blir portrettert i filmen har flere likheter med handlingen i Sunset Boulevard (1950)._NEWLINE_Det var opprinnelig tiltenkt at Michael Arthur Productions skulle produsere filmen, med Albert Zugsmith som regiss\xc3\xb8r. F\xc3\xb8r innspillingen startet overtok Ernst Neubach-Film Produktion og Unione Cinematografica Internazionale som produksjonsselskap, mens Gustav Gavrin fikk regien. Ettersom enkelte kilder feilaktig henter informasjon fra de opprinnelige produksjonsplanene har det oppst\xc3\xa5tt noe forvirring rundt hvem som skal krediteres for produksjon og regi av filmen._NEWLINE_Filmen ble spilt inn i Roma og det tidligere Jugoslavia i 1963.\n_START_SECTION_\nMottakelse\n_START_PARAGRAPH_\nI boken Leonard Maltin's Movie and Video Guide 1992 beskrev filmhistorikeren Leonard Maltin filmen som \xc2\xabufrivillig morsom\xc2\xbb og mente at den holdt et lavt niv\xc3\xa5. Han trakk frem Mansfields konstante klaging over at hun \xc3\xb8nsket seg rene truser som h\xc3\xb8ydepunktet."